Helle Thorning-Schmidt (S), 2013-01-17:
Det har været en spændende forespørgselsdebat i dag.
Det synes jeg ikke der er nogen tvivl om, og jeg synes jo, at de tre forslag til vedtagelse, der ligger, også viser, at vi har forskellige ambitioner for, hvordan Danmark skal placere sig i EU, og også hvordan vi ser på det her med fleksibel integration, og det er jo et godt udkomme af en sådan debat.
Som jeg må forstå Dansk Folkeparti, er Dansk Folkeparti og Liberal Alliance inspireret af den britiske vej.
Vi har ikke hørt så meget om, hvad det så indebærer.
Indebærer det så også en svækkelse af lønmodtagerrettigheder, eller hvad indholder det?
Det kan vi jo så altid komme tilbage til, men det er i hvert fald inspireret af den britiske vej.
Så er der mange andre partier, som mener, at Danmarks interesser bedst varetages gennem et stærkt europæisk samarbejde.
Vi mener, at vores stærkeste platform for at få indflydelse er at være en del af kernen i Det Europæiske Fællesskab, og det er det, vi arbejder for.
Det er godt at få taget den diskussion, og jeg er faktisk rigtig tilfreds med, at jeg selv startede den i en tale, jeg holdt i Brügge, fordi det, som vi har, bliver vi nødt til at forholde os til, og som jeg ser det, rummer den fleksible integration udfordringer, ja, men faktisk også muligheder for det europæiske samarbejde.
Det er godt.
Men det er også vigtigt at gøre sig klart, hvad der så skal til, for at det samarbejde, som jeg mener er så vigtigt, og som regeringen mener er så vigtigt, ikke falder fra hinanden, og det er også vigtigt at stå vagt om de principper, som udgør fællesskabets fundament.
Derfor har jeg formuleret tre principper for fleksibel integration.
Samarbejdet må ikke sætte spørgsmålstegn ved, at vi også har en kerne af 27, som skal arbejde sammen, og som det tredje, at det skal være åbent for alle.
Hvis vi respekterer de principper, tror jeg ikke, at fleksibel integration er noget, vi skal frygte.
Det kan tværtimod være godt for at rykke samarbejdet videre.
Men jeg vil også gerne understrege, at det netop betyder, at vi ikke kan behandle EU-samarbejdet som et tag selv-bord.
Vi hverken kan eller vil hoppe ud af samarbejdet efter forgodtbefindende.
Det, man mener, når man taler om et forpligtende samarbejde, er, at så har man pligter og rettigheder, og vi kan ikke bare frit vælge at deltage i de dele af samarbejdet, som vi bedst kan lide.
Vi deltager i EU-samarbejdet, fordi vi er overbevist om, at det er i Danmarks og danskernes interesse, og vi arbejder aktivt på at sikre, at Danmark får størst mulig indflydelse på EU's videre vej.
Det betyder, at vi hver eneste dag påvirker de konkrete resultater, så de er i overensstemmelse med danske interesser.
Det betyder, at vi arbejder for at fastholde EU som en fælles, forpligtende ramme for samarbejdet mellem 27 medlemslande.
Vi vil selvfølgelig vurdere nye initiativer fra sag til sag, det siger sig selv, men vi har et grundlæggende ønske om, at Danmark skal være så tæt på kernen i Europa som overhovedet muligt.
Det har været en god debat.
Jeg ser frem til, at der sikkert kommer analyser og spørgsmål nu.
Det har været en god debat, fordi den også har klarlagt, at der på mange måder er flere forskellige veje i forhold til Danmarks placering i det europæiske samarbejde.